Trelis/gawiki huggingface dataset:
Cath Lios Cearúill. Tharla Cath Lios Cearúill i gContae Chorcaí sa bhliain 1642. Bhuaigh an ceannasaí Protastúnach Murchadh Ó Briain, Barún Inse Uí Chuinn, ar arm Caitliceach de chuid Lucht na Comhdhála a raibh Gearóid de Barra, saighdiúir gairmiúil, i gceannas air. 
Is éard a bhí i arm na Comhdhála mílistí a thóg tiarnaí áitiúla tar éis Éirí Amach na bliana 1641. Saighdiúirí Sasanacha agus Protastúnaigh áitiúla a bhí in arm an Bhrianaigh.
Ghabh de Barra Caisleán Lios Cearúill, daingean ar bhruach na hAbhann Bige, agus é ag iarraidh smacht a fháil ar Chorcaigh. Thosaigh an t-imshuí ar 20 Lúnasa. Bhí páirceanna laisteas agus laistiar den chaisleán, agus portaigh nó coillte thuaidh agus thoir. An Sáirsint Thomas Ryeman a bhí i gceannas ann, tríocha fear aige agus armlón go leor, ach shuigh de Barra a chuid gunnaí móra ar chnocán agus ghéill Ryeman Dé hAoine 2 Meán Fómhair.
An Comhrac.
Bhí arm na Comhdhála ag brath ar Dhún ar Aill a bhaint amach, ach tháinig an Brianach ó Chorcaigh chun an caisleán a athghabháil agus shocraigh de Barra ar dhul i ngleic leis. Bhí a arm roinnte ina thrí ghasra: an eite dheas ar ardán leis an marcra, an eite chlé le hais an chaisleáin agus gunnaí móra mar chosaint acu, an príomhghasra idir an dá cheann eile agus pící ar iompar acu.
Thug an t-ionad seo buntáiste d’fhórsaí na Comhdhála, agus d’iarr an Brianach na hÉireannaigh a mhealladh amach le hamas bréige. Theip air: chosain na hÉireannaigh an áit le muscaedóirí, agus bheartaigh an Brianach ar iad a ionsaí i gceart. Bhí a chuid coisithe lag le cruatan, agus ba mhó an éifeacht a bhí lena mharcra. Bhí gunnaí móra na nÉireannach suite ró-ard chun mórán díobhála a dhéanamh. 
Sheas na hÉireannaigh an fód go maith ar dtús. Oilibhéar Stevenson, Caitliceach de shliocht Sasanach, a bhí i gceannas ar mharcra na Comhdhála. Thug siad fogha faoin namhaid agus scaip iad. Ghabh siad an Brianach féin, ach d'éirigh le deartháir an Bhrianaigh Stevenson a mharú le urchar áidh, rud a chuir beaguchtach ar na hÉireannaigh. Tar éis comhrac dian chúlaigh siad, agus ní raibh an cos-slua Éireannach cleachtach a ndóthain chun seasamh in éadan mharcra an Bhrianaigh. Ba í an eite chlé ba righne a sheas, ach thug siad an portach orthu féin faoi dheireadh. Rugadh corp Stevenson ó Lios Cearúill go dtí mainistir Eas Géitine, agus adhlacadh é le hais uaigh a athar sa tseaneaglais ann. 
Maraíodh os cionn 700 saighdiúir de chuid na Comhdhála, agus a lán oifigeach san áireamh. Is iomaí fear d'uaisle Chaitliceach na háite a maraíodh: chaill Gearaltaigh Dheasmhumhan ocht bhfear déag, agus cuireadh iad go léir i ráth a bhí in aice na háite. Chroch an Brianach caoga oifigeach ar maidin an lá dár gcionn, agus d'fhan Corcaigh i seilbh na Sasanach.
Liosta na mBoc Mór i dTríú Reich na Gearmáine. Liosta na bPolaiteoirí, na nOifigeach Airm agus na mBoc Mór Eile sa Tríú Reich
Liosta an Lucht Frithbheartaíochta i dTríú Reich na Gearmáine. Is iad lucht na frithbheartaíochta iad siúd a rinne iarracht éigin le Hitler a mharú, leis an gcogadh a stopadh nó leis an deachtóireacht Naitsíoch a chur faoi chois ón taobh istigh.
Vincent Morley. Státseirbhíseach, scoláire agus staraí is ea Vincent Morley.
Saol.
Is i mBaile Átha Cliath a rugadh agus a tógadh Vincent Morley. Ghnóthaigh sé bunchéim sa stair (COBÁC, 1989), máistreacht i léann na hÉireann (COBÁC, 1992), agus dochtúireacht sa stair (Ollscoil Learphoill, 1999). 
Chaith sé sealanna ag taighde i gcomhair fhoclóir beathaisnéise an Acadaimh Ríoga agus ina léachtóir staire in Ollscoil na hÉireann, Gaillimh. Tá sé ag obair sa tseirbhís phoiblí ón mbliain 2004 i leith.
Tá suim ar leith aige i stair na hÉireann san 18ú céad.
Saothair.
Is iomaí alt agus páipéar atá scríofa aige faoi stair na hÉireann.
Caisleán Lios Cearúill. Caisleán i gContae Corcaí é Caisleán Lios Cearúill. Thóg na Normannaigh é sé sa 13ú haois, agus síltear gur tiarna éigin de chuid na mBarrach ba chúis leis. Ba é Pilib de Barra an chéad duine dá mhuintir a chuaigh i dtreis i gCúige Mumhan; An Rí Eoin a dheimhnigh Uilliam, mac Philib, i seilbh thailte a athar sa bhliain 1206, agus bhí na Barraigh á nGaelú féin as sin amach.
Sa bhliain 1625 fuair an Ridire Philip Perceval an caisleán trí fhoriamh agus trí choigistiú; chaill sé é sa bhliain 1642 ach fuair ar ais é, agus d'fhan an caisleán i seilbh a shleachta go ceann i bhfad. 
Sa bhliain 1936 ainmníodh an caisleán mar Shéadchomhartha Náisiúnta faoi choimirce Choimisinéirí na nOibreacha Poiblí, agus tosaíodh á dheisiú. 
Múrtha agus Túir.
Tá an caisleán suite ar charraig i seascann lastuaidh de Lios Cearúill. Tá cearnóg istigh agus múrtha cosanta ina timpeall atá isteach is amach le cúig throigh is fiche ar airde agus timpeall cúig throigh ar dhoimhne ag a mbun. Tá ceithre thúr chruinne ann agus caoi réasúnta maith ar thrí cinn acu; bhí an tobar sa túir thiar theas, cé gur ar éigean atá a dhúshraith sin le feiceáil anois. 
Tá na túir cúig throigh is fiche trasna amuigh agus tá a múrtha ocht dtroigh ar dhoimhne. Bhí an bealach isteach ar an gcéad urlár, agus staighrí bíseacha ag gabháil suas as sin go dtí urláir eile agus go dtí an cosán balla. As adhmad a rinneadh na hurláir. Tá trí pholl chúnga lámhaigh suite i spré leathan fuinneoige ag leibhéal an phríomhurláir sna túir atá fós ann, agus taispeánann roinnt coirbéal go mbíodh léibhinn ag gobadh amach ón uchtbhalla. Bhí airde urláir ag na túir ar na múrtha. 
Tá dhá thúr eile ann agus cuma chearnach orthu. Tá an ceann is lú acu ar an taobh amuigh den mhúr thuaidh; tá ballaí an túir féin an-tiubh, seomra in airde ann agus boghta cruinn air, agus poll thíos ar cosúil le tobar nó carcair é. Tá staighre balla ag gabháil suas chun ardán an dín, agus doirse thiar agus thoir a thugann amach go dtí na cosáin bhalla thú. 
Teach an gheata.
Is é teach an gheata an túr is mó, agus cuma air go mbaineann sé le leath thosaigh an 13ú haois, sular tháinig tithe geata dhá thúr san fhaisean. Téitear isteach trí bhealach boghta, agus dealraíonn sé go raibh geata crochta dhá throigh is fiche siar ón ngeata tosaigh agus geata eile sé throigh siar uaidh sin arís. Tá inse cloiche amháin fágtha den gheata úd. Ní féidir a rá anois an raibh droichead tógála ann, ach tá dhá poll "murdair" sa bhoghta díreach ar chúl an gheata thosaigh. 
Is dócha gur tar éis 1500 a tógadh an chuid uachtarach den teach seo. Tá dhá urlar os cionn an gheata amuigh; boghta cruinn atá ar an seomra thíos agus bhí díon adhmad ar an seomra thuas. Tá tinteán faoi chumhdach sa seomra úd agus staighre síos curtha isteach go cliste sa bhalla thiar. Seomra mór atá ar an gcéad urlár - halla an chaisleáin, b'fhéidir. Tá staighre bíseach ag dul síos uaidh agus staighre eile ag dul suas ón bhfuinneog thuaidh chun gairéid. 
Tá trí fhuinneog sa halla, spré leathan acu agus múnlú cíoma os a gcionn. Sa seomra thuas tá fuinneoga cúnga le feiceáil. Tá cloigeann síonchaite cloiche ar gach taobh den fhuinneog mhór os cionn na háirse thosaigh.
Jörg Tauss. Is polaiteoir Gearmánach é Jörg Tauss (rugadh i Stuttgart é ar an 5 Iúil 1953). Is ball den Piratenpartei é.
Brian Ó Catháin. Scoláire agus scríbhneoir Éireannach é Brian Ó Catháin. Léachtóir le Nua‑Ghaeilge in Ollscoil na hÉireann, Má Nuad is ea é. Tá go leor taighde déanta aige maidir leis an gcanúneolaíocht, leis an sochtheangeolaíocht agus leis an mbéaloideas. Is mór an díol suime dó Gaeilge Inis Oírr. Tá go leor scríofa aige. Ba iad Brian Ó Catháin agus Ruairí Uí Uiginn comheagarthóirí "Béalra: aistí ar theangeolaíocht na Gaeilge" (Má Nuad 2001).
Héaród Antapas. Bhí Héaród Antapas (roimh 20 RC – tar éis 39) ina rialtóir ar an Ghailíl agus an Pheiré sa chéad aois. Mac le Héaród Mór, b'eisean an rialtóir Rómhánach a bhí i gceannas ar an réigiún nuair a bhí eachtraí an Tiomna Nua ag titim amach, mar shampla básanna Íosa Críost agus Eoin Baiste.
Tháinig a nia Aigripe I isteach i gcomharbacht air sa bhliain 39, agus bhásaigh sé ar deoraíocht sa Ghaill.
Piratenpartei Deutschland. Páirtí polaitíochta Gearmánach is ea an Piratenpartei Deutschland ("Páirtí Foghlaithe na Gearmáine"). Tá breis is ~12000 ball ann. Is é Sebastian Nerz ceannaire an pháirtí.
Seán Ó Maoláin. Is John Mullane (Gaeilge: Seán Ó Maoláin; r. 28 Eanáir 1981) ar dhuine de na himreoirí iomána is fearr in Éirinn, agus é ag imirt lena chlub De La Salle agus le foireann Chontae Phort Láirge. Cé nach bhfuil Craobh na hÉireann bainte amach aige, tá an cluiche ceannais sroichte aige lena chlub agus lena chontae. Roghnaíodh ina sháirimreoir é sa bhliain 2003, agus tá ainmniúcháin eile faighte aige chomh maith.
Culaith imeartha. Is cnuasach cártaí é culaith imeartha (nó cártaí imeartha) a mbaintear feidhm astu chun cluichí a imirt. Bíonn uimhreacha agus íomhánna faoi leith ar na cártaí seo chun luach na gcartaí a léiriú.
Sa Ghaeilge, seo a leanas ainmneacha na gcártaí éagsúla:
Nath cainte i nGaeilge ná "Ní fiú deich triuf é!". Is ionann sin is a rá nach fiú mórán é.
Uaireadóir. Is gléas beag a chaitear ar chorp daoine a insíonn an t-am dóibh é uaireadóir. De ghnáth, caitear ar chaol na láimhe, go formhór ar an gciotóg, é, cé gur nós é le daoine uaireadóir a chaitheamh ar an ndeasóg freisin.
Bíonn aghaidh ar an uaireadóir agus is ansin a insítear an t-am. Déantar le ábhair éagsúla comhpháirteanna na huaireadóirí amhail ór, airgead, leathair, diamaint agus seoda eile.
Tá cáil mhór ar an Eilvéis mar thír ina dhéantar uaireadóirí den scoth. Tá uaireadóirí agus cloig á dhéanamh acu leis na céadta.
Alan Titley. Scoláire, staraí, scríbhneoir agus craoltóir is ea Alan Titley ("An Titlíoch" scaití) a rugadh sa bhliain 1947.
Saol.
Rugadh Alan Titley i gCorcaigh sa bhliain 1947 agus is ann a cuireadh scolaíocht air.
Chuaigh Titley le múinteoireacht agus d'fhreastail sé ar Choláiste Phádraig, Droim Conrach, áit ar bhuaigh sé an bonn óir sa teagasc. 
Chaith sé tamall ag múineadh agus ag taisteal san Afraic agus é ina mhúinteoir i gcoláiste Oiliúna Mount Carmel sa Nigéir idir na blianta 1967 agus 1969. Bhí sé ag múineadh páistí bodhra i Scoil na mBuachaillí Bodhra sa Chabrach i mBaile Átha Cliath (ó 1969 go 1974). 
Sa bhliain 1981 ceapadh é mar Cheann Roinn na Gaeilge i gColáiste Phádraig (Ollscoil na hÉireann, Ollscoil Chathair Bhaile Átha Cliath). Sa bhliain 2006 ceapadh Titley ina Ollamh le Nua‑Ghaeilge i gColáiste na hOllscoile, Corcaigh.
Tá an Titlíoch ina chónaí i nGlas Naíon, taobh thuaidh de Bhaile Átha Cliath. Tá cúigear clainne aige lena bhean Mary - Gavan, Keelan, Aoife, Bróna agus Fergal.
Saothar.
Is iriseoir, criticeoir, úrscéalaí, gearrscéalaí, agus drámadóir é Titley, agus is iomaí duais scríbhneoireachta atá buaite aige. 
Tá "Méirscrí na Treibhe" (1978) suite in Iarthar Afraice agus cuntas ann ar an achrann a lean an neamhspleáchas. 
Ansin tháinig "Stiall Fhial Feola" (1980), úrscéal, agus "Eiriceachtaí agus Scéalta Eile" (1987) óna lámh. Is minic an greann searbh agus an scigaithris le haithint ar a shaothar. Úrscéal stairiúil is ea "An Fear Dána" (1993) agus é bunaithe ar shaol Mhuireadhaigh Albanaigh Uí Dhálaigh, file. 
Tá lé aige le ficsean gearr greannmhar, rud a chuir sé in iúl le "Fabhalscéalta" (1995) agus "Leabhar Nóra Ní Anluain" (1998). Léiríodh drámaí stáitse agus raidió dá chuid: bhí "Tagann Godot" (1991) le feiceáil in Amharclann na Mainistreach. 
Foilsíodh "Gluaiseacht", úrscéal faoin imirce, sa bhliain 2009.
Tá criticeoireacht liteartha agus shóisialta Titley le fáil ar "An tÚrscéal Gaeilge" (1991) agus ar "Chun Doirne" (1997), bailiúchán aistí.
Tá colún Gaeilge aige ar an Irish Times darb ainm "Crobhingne".
Seo rogha dá shaotharː
Jens Seipenbusch. Is polaiteoir Gearmánach é Jens Seipenbusch (rugadh i Wuppertal é ar an 6 Lúnasa 1968). Is ball den Piratenpartei Deutschland é.
William Lamport. Eachtránaí ab ea William Lamport a rugadh i Loch Garman sa bhliain 1615. D'éag sé sa bhliain 1659.
Saol.
Ba mhairnéalaigh iad a shinsir agus fuair sé oideachas Caitliceach ó na hÍosánaigh in mBaile Átha Cliath agus i Londain Shasana. Maítear go raibh ceithre theanga déag ar a thoil aige faoin am go raibh sé bliain agus fiche d'aois. 
Sa bhliain 1627 gabhadh Lamport i Londain mar go raibh bolscaireacht Chaitliceach á dháileadh aige. D'éalaigh sé leis as Sasana chun na Spáinne agus chaith sé cúpla bliain ina fhoghlaí mara. Throid sé i gcoinne na nÚgónach ag Léigear La Rochelle chomh maith. 
Chuaigh sé isteach i gceann de reisimintí Éireannacha na Spáinne sa bhliain 1633 agus throid sé ar son na Spáinne i gcoinne na Sualannach san Ísiltír. Tugadh post dó i seirbhís Rí na Spáinne le cabhair ón Diúc de Olivares, príomhaire Philip IV. Guillén Lombardo a bhí á thabhairt aige air féin faoin am sin.
Díbríodh é ón chúirt ríoga áfach mar gheall ar scannal éigin le bean den uasalaicme agus cuireadh go Meicsiceo mar spiaire do Olivares. Níorbh fhada gur léirigh sé a bhá leis na dúchasaigh agus thosaigh sé ag déanamh staidéir ar a nósanna leighis. Bhí cáil air mar fhear cróga, mar leannán ag mná uaisle agus mar gheall ar a thacaíocht do ghluaiseacht na saoirse. 
Gabhadh é sa bhliain 1642, agus é ar tí a bheith geallta le Antonia Turcious, agus daoradh chun príosúin é ar feadh deich mbliana as comhcheilg i gcoinne riail na Spáinne a eagrú. D'éalaigh sé as an príosún i 1650 agus ghreamaigh sé bileoga a d'ionsaigh an Chúistiúnacht ar bhallaí i gcathair Mheicsiceo. Daoradh chun báis é i 1659. Deirtear gur éirigh leis é féin a thachtadh lena bhóna iarainn agus é ag dó ina bheatha.
Zorro?
Le tamall de bhlianta anuas tá Lamport á lua leis an gcarachtar ficsin Zorro mar gheall ar an saol eachtrúil a bhí aige, ach níl aon fhianaise ann go raibh duine dá leithéid sin ann riamh. Is leor mar ábhar maíte an saol a chaith sé agus gurb é a scríobh an chéad fhorógra neamhspleáchais i gcoilíneacht Spáinneach inar gealladh athghabháil talún, cothromas idir ciníocha agus rí a bheadh tofa go daonlathach.
Eoin Baiste. Ba sheanmóirí agus fear naofa mór le rá é Eoin Baiste (, Yo-hanan ha-matbil, Yaḥyá nó يوحنا Yūḥannā, Aramais: ܝܘܚܢܢ Yokhanan) a fuair bás timpeall AD 28-32. Féachann Críostaithe agus Moslamaigh araon ar Eoin Baiste mar fáidh tábhachtach. 
Saol.
Máthair Eoin Baiste, bean chéile Zacairiá, ab ea Eilís nó Eiliosaibeit. Ba chol ceathrair iad Muire agus Eiliosaibeit.
Baisteadh.
'Tháinig Eoin ag baisteadh san fhásach agus ag fógairt baiste aithrí chun peacaí a mhaitheamh. Agus bhí ag teacht amach chuige na daoine ó thír Iúdáia go léir, agus muintir uile Iarúsailéim, agus iad ag fáil baiste uaidh in abhainn na hIordáine ag admháil a bpeacaí. Bhí rón camaill mar éadach ar Eoin, crios leathair faoina choim aige, lócaistí agus mil fhiáin mar bheatha aige.'Bhaist sé Íosa Críost féin ann.
Treoraí.
Ba ea é ról Eoin Baiste ná bóthar an Tiarna a dhéanamh díreach agus seasamh i leataobh ansin. 
Dhearbhaigh Eoin go raibh apacailipsis naofa ag teacht, agus mar thoradh bhí gá le gach duine a bheith ullmhaithe. 'Déanaigí aithrí,” deireadh sé, “mar tá ríocht na bhflaitheas in achmaireacht.' 
Bású.
'nuair a bhí cuimhne lae a bhreithe á comóradh ag Héaród, rinne iníon Héaróidias rince os comhair na cuideachta agus thaitin sí chomh mór sin le Héaród gur gheall sé faoi bhrí na mionn rud ar bith a d’iarrfadh sí a thabhairt di. Bhí ceacht faighte óna máthair aici seo áfach: "Tabhair dom anseo ar mhias," ar sise, "ceann Eoin Baiste." Bhuail aiféala an rí, ach mar gheall ar a mhionn agus ar na daoine a bhí ag bord leis, d’ordaigh sé an aisce a thabhairt di, agus chuir faoi deara Eoin a dhícheannadh sa phríosún. Tugadh a cheann isteach ar mhias le tabhairt don chailín agus rug sise ag triall ar a máthair é. Tháinig deisceabail Eoin agus thóg siad leo an corp chun a adhlactha'.
Nósanna.
Ceiliúrtar breith Eoin Baiste ar an 24 Meitheamh. Is sean fhéile págánach í, le tinte cnámha in onóir na gréine. 
Ceiliúrtar lá fhéile Eoin Baiste ar an 29 Lúnasa. Bhain draoi as Éirinn, Mogh Ruith, an ceann de, creid nó ná creid, 
Foinsí.
De réir Soiscéal Lúcáis 1:57-66, 80, rugadh Eoin do bhean a bhí aimrid agus í anonn sna blianta: "Tháinig a hionú d'Eiliosaibeit agus rug sí mac. Agus chuala a comharsana agus a gaolta go ndearna Dia a thrócaire go hiomarcúil uirthi... Agus ar an ochtú lá, tháinig siad chun an leanbh a thimpeallghearradh, agus bhí siad ag tabhairt ainm a athar air, Zachairias. Ach labhair a mháthair agus dúirt: "Ní hea, ach glaofar Eoin air." .. Bogadh [Eoin] a bhéal agus a theanga láithreach, agus labhair sé ag moladh Dé. Agus tháinig uamhan ar a gcomharsana uile; agus sa cheantar go léir ar fud na gcnoc in Iúdáia, bhítí ag iomrá ar na nithe seo uile, agus gach ar chuala trácht orthu, chuir siad chucu ina gcroí iad, agus deiridís: "Cad is dán don leanbh seo, mar sin?" 
Ealaín.
Léiríonn ealaíontóirí Eoin Baiste go minic le lámh amháin sínte i dtreo Íosa. Meabhraíonn an íomhá dúinn páirt Eoin sa soiscéal. Léiríonn an íomhá freisin féintuiscint Eoin.
Lead Belly. Ceoltóir agus cumadóir Meiriceánach ab ea Huddie William Ledbetter nó Lead Belly (mí Eanáir 1888 – 6 Nollaig, 1949). Ceol tíre a bhí á sheinm aige, agus bhí ainm in airde aige mar gheall ar a ghuth bríomhar agus soiléir, agus a chumas ar an ngiotár le dhá théad déag. 
Cuimhnítear é freisin mar an duine a chum roinnt de na hamhráin atá seinnte mar "chaighdeáin" sa lá atá inniu ann, mar shampla "Goodnight Irene", "House of the Rising Sun" agus "Where Did You Sleep Last Night".
Tá aithne níos fearr ar faoin leasainm Lead Belly. Feictear an litriú Leadbelly ar roinnt dá ceirníní, ach b'é Lead Belly an leagan a d’úsáid an fear féin, agus an ceann atá scríobtha ar a uaigh.
Ceoltóir ilghnéitheach ab ea é. Chomh maith leis a phríomhuirlis an giotár, bhí sé in ann an pianó, an maindilín, an t-armónach, an veidhlín agus an bosca ceoil a sheinm, agus tá ceol taifeadta aige leis na h-uirlisí eile seo.
Coirpeach.
Coirpeach a bhí ann, a chaith cuid dá shaol faoi ghlas.
Daltaí na Gaeilge. Eagraíocht Ghaeilge Mheiriceánach is ea Daltaí na Gaeilge.
Obair.
Soláthraíonn an eagraíocht tumchláir Ghaeilge i Nua-Eabhrac, i New Jersey agus i bPennsylvania (cúrsa ocht lá sa samhradh; ceardlann do mhúinteoirí; ceithre dheireadh seachtaine; Lá Gaeilge; deireadh seachtaine lán-Ghaeilge le haghaidh daoine líofa amháin). Chomh maith leis sin, cuireann an eagraíocht ar chumas foghlaimeoirí Gaeilge i ngach cuid de shaol na Gaeilge dul i dteagmháil le teagascóirí oilte. 
Stair.
Ethel Brogan, nach maireann, a bhunaigh Daltaí na Gaeilge. Rugadh agus a tógadh i gcathair Ard Mhacha í. Bhí sí sáite sa chultúr Gaelach agus chaitheadh sí mí sa Ghaeltacht gach samhradh ag foghlaim na teanga. Sa bhliain 1946, chuaigh sí ar imirce go dtí na Stáit Aontaithe agus chuir sí fúithi i Nua-Eabhrac. I gceann tamaill thosaigh sí ag múineadh Gaeilge. Ní raibh na ranganna seo ar siúl ach oíche amháin sa tseachtain, ach i mí an Mhárta 1981 chuir sí "deireadh seachtaine Gaeltachta" ar siúl i Nua-Eabhrac chun go mbeadh foghlaimeoirí in ann tairbhe a bhaint as seisiún tumoideachais. 
As an deireadh seachtaine sin a tháinig Daltaí na Gaeilge, eagraíocht neamhbhrabúis atá cláraithe i Stát New Jersey. Tá suíomh idirlín acu a bhfuil clár díospóireachtaí, ceachtanna agus a lán acmhainní eile ann i gcomhair foghlaimeoirí agus múinteoirí.
Fulc de la Frene. Tiarna Lios ar Glinn i gcontae Chill Chainnigh ab ea Fulc de la Frene. (D'éag ~1349)
Sa bhliain 1333, tharla cogadh idir Fulc, a bhí ag cosaint ceart Sasanach Osraighe agus Laoiseach Ó Mórdha, a bhí i gceannas ar Ghaeil na Mumhan agus Laighean. 
Sa bhliain 1347, chuaigh Fulc le Muiris Mac Gearailt, 4ú Iarla Chill Dara, don Fhrainc ar fhorfhógra Rí Shasana Éadbhard III agus rinne sé fónamh ag Léigear Calais.
Mitraillette. Is ionann mitraillette (ón bhFraincis: ], i., "fo-mheaisínghunna" ) agus ceapaire ó bhunús na Beilge. Deanta as leath-bhaguette atá líonta le feoil, sceallóga prátaí, agus rogha anlainn, ithtear mitraillettes agus iad te. Ceann de na ceapairí is coitianta i siopaí sceallóga sa Bhruiséil iad.
Ceaptar gur tháinig an mhitraillette ar an bhfód don chéad uair sa Bhruiséil, agus tá cáil orthu i bhFlóndras, sa Vallóin agus i dTuaisceart na Fraince chomh maith, ach tugtar ""Sandwich" "Américain" ar an gcineál cheapaire seo sa Fhrainc.
Comhdhéanamh.
Cuirtear an mhitraillette thraidisiúnta le chéile leis na nithe seo a leanas ann:
Is féidir saléid a fháil sa mhitraillette chomh maith, mar shampla leitis, trátaí, nó oinniúin fhriochta.
Clúdaítear an ceapaire i bpáipéar bán agus ithtear ar an láthair é, nó faightear iad "à emporter"" .i., chun tabhairt leat.
Anlainn.
Tá rogha fairsing d'anlainn ar fáil sna siopaí sceallóga ar fud na Beilge agus is féidir aon cheann de na hanlainn a chur ar an mitraillette, ag brath ar rogha an chustaiméra. De ghnáth, cuirtear an t-anlann díreach ar an arán agus faoi na sceallóga. Uaireanta, ní chuirtear an t-anlann ar an mitraillette í fhéin ach i bpota beag plaisteach a ghabhann leis.
An mhitraillette i gcultúr an phobail sa Bheilg.
I ndiaidh na n-ionsaithe sceimhleithoireachta a tharla sa Bhruiséil ar an 22 Márta 2016, scaipeadh iomhánna de mhitrailllettes ar na meán shóisialta sa Bheilg agus thar lear, chun sceon na ndaoine a laghdú trí ghreann agus chun dlúthphartaíocht a léiriú.
Lios Cearúill. Sráidbhaile i gContae Chorcaí is ea Lios Cearúill. Tá sé le fáil ar an mbóthar réigiúnach R522 in aice le Mala agus le Cill na Malach, timpeall dhá mhíle slí laisteas den Abhainn Bheag. Tá Lios Cearúill suite i ngleann a mbíodh loch ársa ann: tá láithreán an locha sin timpeall seasca troigh faoi thalamh anois.
An Caisleán.
Tá Caisleán Lios Cearúill suite os cionn an tsráidbhaile. Caisleán Normannach is ea é, agus sa 13ú haois a tógadh é de bharr na mBarrach a theacht i réim i gCúige Mumhan. Bhí sé ar cheann de roinnt caisleán a tógadh chun an limistéar Normannach a chosaint ar na hÉireannaigh thiar agus theas. Fágann sin gur comhartha suntasach é ar theacht agus ar dhaingniú na Normannach san áit. Méadaíodh agus feabhsaíodh é de réir a chéile (is dócha go mbaineann teach an gheata leis an 16ú haois). Scrios Sir Hardress Waller é sa bhliain 1650. 
Inniu féin tá bail measartha maith air, cé gur fothrach é. 
Tá faiche os comhair an chaisleán amach, agus is gearr ó cuireadh roinnt crann dúchasach ann, in éineacht le bláthanna na háite i bpáirc.
An Lios.
Tá lios gar don sráidbhaile, agus é isteach is amach le 30 méadar trasna; idir an 5ú haois agus an 10ú haois a rinneadh é, agus cuireadh ocht bhfear déag de na Gearaltaigh ann tar éis gur maraíodh iad i gCath Lios Cearúill sa bhliain 1642. 
An Mhainistir.
Sa tseanreilig, tá fothraigh a dtugtar “Seanmhúrtha” Lios Cearúill orthu, ach ar iarsmaí seanmhainistir iad i ndáiríre. Deirtear gur mhainistir Phroinsiasach í, ach is éard is dóichí gur Beinidictigh de chuid Chill na Malach a thóg í faoi choimirce na mBarrach.
Iarsmaí.
Tá an ceantar lán d’iarsmaí seandálaíochta – leasanna, fulachtaí fiann agus eile.
Katie Price. Is bean ghnó, mainicín agus réalt teilifíse í Katrina Amy Alexandria Alexis Price , a rugadh i mBrighton i Sasana ar an 22 Meitheamh 1978. Tugtar Jordan uirthi freisin. Tháinig sí sa chúigiú háit ar an tríú sraith "I'm a Celebrity...Get Me Out of Here!" sa bhliain 2004 agus bhí sí ar an naoú sraith sa bhliain 2009. Bhuaigh sí an cúigiú sraith déag "Celebrity Big Brother" sa bhliain 2015.
Huang Xianfan. Staraí Síneach ab ea Huang Xianfan (Sínis: 黄現璠 / simplí 黄现璠, 13 Samhain 1899 - 18 Eanáir 1982). B'eisean a scríobh na leabhair iomráiteacha "Stair na Síne (Ⅰ-Ⅲ)" , "Stair na Zhuang". Bhunaigh Huang Xianfan an zuangeolaíocht, meastar.
Saol.
Rugadh i mGuangzi sa tSín é. D'fhreastail sé ar an ardscoil in Guangzi (1922-1926), Ollscoil Béising (1926-1935) agus Ollscoil Tóiceo (1935-1937). Ba léachtóir le stair é i Guangzi ó 1938 go 1940. B'ollamh le stair é in Ollscoil Guangzi ón mbliain 1943 go dtí an bhliain 1953, agus ba ollamh le stair é in Ollscoil Oideolaíochta Guangzi ón mbliain 1954 go dtí an bhliain 1982.